khistorydata/jeongjo-sjw-relations huggingface dataset:
정조 18년 · 목
諫院啓言三司合啓今幾月矣何幸天心開悟特軫耳目之瘝曠旣開不諱之門以示進身之路則爲今日言責之臣者所當▣蹶趨承以效一日之責而有除輒違跡涉逡巡雖未知違牌諸人情病之如何而差代相屬殆同日課事體所在萬萬未安請賓對後違牌諸臺一竝施以讉削之典敎以不允臺臣事俾開進身之路者是豈予心之開悟卽爲耳目之爲任緊重而從違不在於威制也無論如此如彼旣許進身而不欲入來所執似非得已外面觀之院啓可謂正論然今則其事無痕妥帖則諸臺之譴削過矣竝罷職可也
정조 18년 · 목
箚略曰近日臺閣之事何爲而壞盡至此也人臣之義只當各盡已分之所當爲而已外此都不可計較臣於向筵略有仰奏仍請賓對不參諸臺之罪而竊又自念廟堂臺閣自是相可否之地廟堂之失臺閣斥之臺閣之過廟堂言之互相資益互相鍼砭要其歸趣同趨於一心王室此實治朝之氣象設官之規橅也臣妄附斯義退至賓廳招致三司之吏以筵奏餘意反復分析俾通於新除之三司爲是目下大論彼此之所同情非敢或參涉指揮於三司之言議也區區此心庶幾見諒而伊後兩司除拜非止一再而一例違牌視作故常未知諸人以殿下隨違隨遞謂可苟辛挨過而然耶繩愆糾謬固臣子之常分雖在敵以下有諸已而後可以求諸人無諸已而後可以非諸人況於至尊至嚴之地曾不盡吾之分乃友仰屋私歎於事無奈而計無出耶天下百千萬事有物必有則雖雷霆在上嶺海在前豈無可循之則當行之路哉臣則以爲近日擧世所謂事無奈計無出者其罪當墨也此皆如臣無似忝居大僚之致伏乞先勘臣罪賓對後違牌諸臺亦施譴削之典以警一世焉臣方爲臣身愧恧爲諸臺慨歎奚暇敢及於袞闕而隨除隨違雖諸臺之罪隨違隨遞亦豈非殿下之過擧乎天怒震疊竄逐相繼則猶有理奪之道而隨違隨遞漫應而漫接則聽聞日杻其流之憂將不知稅駕之所聖明何不念及於此也更願罪其玩愒無曠其官使四聰達而大義伸千萬幸甚批以臺諫事旣於院新啓有下敎者矣卿之因此引義過矣附陳事尤過矣嚴法之變爲漫應者由於尊臺閣重言路而時措之有不得不然者卿須安心視事仍遣史官傳諭
정조 18년 · 목
政院啓言三司諸臣有稟達事來詣閤外請對矣敎以事旣妥帖何以請對知入又啓言三司諸臣雖伏承特推之命而末端兩啓未徹之前決不敢退去承批更爲冒萬死求對矣敎以不爲承批豈有如許分義承批然後當處分斯速承批後退去
정조 18년 · 강
推考請對三司及承旨洪義浩
정조 18년 · 목
以三司更爲請對啓辭敎以爾等傳於承宣承宣捧而置其處此後爾等豈可疊傳承宣豈可疊却乎不爲葛藤而事旣妥帖何敢以聯箚冒禁來呈而因禁不捧則又何敢一紙之未承批幷與他啓而不捧乎批答之不捧萬萬駭然設欲處義承批後引避亦可又何敢請對乎請對煩稟承旨推考爾等爲先從重推考合啓前啓批答卽爲傳之更勿煩稟可也
정조 18년 · 강
命在院承旨逬逐江外
정조 18년 · 목
敎曰今日酬應何如而爲承宣者不知爲難臺諫以不爲處分爲定而如許凡庸之承旨其可置之六仙之列乎在院承旨一竝逬逐江干之外其代前望單子入之待下批牌招察任○義禁府以承旨李羽晉洪義浩金啓洛金載翼等逬逐江外啓
정조 18년 · 강
三司聯箚賜批大司諫李益運司諫崔重圭掌令鄭弼祚持平李運行李元八校理權坪正言韓致應洪秉臣修撰尹益烈副修撰尹行直
정조 18년 · 목
聯箚略曰向當憫旱之日洞闢不諱之門又因端揆之奏俾開進身之路(刀削)傳敎之下莊誦感激今日三司▣蹶詣臺而承宣則故令逬逐啓辭則特敎留置乃使無識一武夫抵死牢拒終不入啓不意聖明之世有此非常之擧也旣使之進身又使之杜口眞所謂欲其入而閉其門也是殿下欺臣等也欺朝廷也臣等殿下之孺子也獨不念常視毋誑之戒乎(刀削)莫急者懲討也臣等所以沫血飮泣生死向前不得請則不知止者而所謂假承宣謂有下敎當面手受旋踵擲退捧置院廳不卽入徹只令他啓之承批相顧愕貽益不勝憂慨之至臣等之今日詣臺專爲此啓而殿下則曰姑舍女所欲言惟上敎是從促令聽批又於求對之批至有妥帖之敎此尤臣等之所莫曉也啓草尙在院廳則此啓不得請之前豈敢爲退去承批之計哉衷情崩迫冒死求對尙靳兪音兹敢相率聯籲伏願末端兩啓竝許捧入亟允臣等之請批以箚啓求對之一時煩聒旣駭然況於妥帖之後豈敢若此乎
정조 18년 · 목
敎曰三司事萬萬駭然臺啓批答使之更傳則乃敢作碎首之狀於閤門石隅又敢手執所脫之帽立呵導於前高唱出闕外朝房云者豈有如許擧措乎然不欲深治旣有設言且況旣出之臺諫勢難無牌還入竝許遞雖無此臺諫承批何臺不可爲乎前望單子入之待下批牌招察任
정조 18년 · 강
以李周顯爲執義高宅謙鄭宅東爲持平李聖輪爲正言姜儐爲校理趙弘鎭爲修撰鄭履綏爲副修撰前望也
정조 18년 · 강
命校理姜儐移拜持平
정조 18년 · 목
政院以儐方在罷散啓命敍用移拜持平卽爲牌招
정조 18년 · 강
以趙尙鎭洪聖淵金履翼姜彝正閔昌爀李儒慶爲承旨前望也旋命彝正勿施又命諸承旨改差
정조 18년 · 목
政院以尙鎭前任尙州牧使解由未出啓命勿拘又以彝正方在罷散啓命勿施○敎曰出去諸承旨爲先改差前望單子入之待下批牌招察任
정조 18년 · 강
以蔡弘履洪義榮李秀夏李思祚韓晩裕爲承旨前望也旋命秀夏勿施遞晩裕思祚以李集斗朴聖泰李東稷尹長烈代之前望也
정조 18년 · 목
政院啓言秀夏年限已過命勿施又以晩裕牌不進思祚未肅拜啓竝許遞
정조 18년 · 강
命崇陵獻官姜彝正罷職謁者金近淳及臺監李碩遠陵官申奭相拿處仍命禮曹遍飭各陵齋郞及憲府臺監
정조 18년 · 목
司憲府啓言今月十八日崇陵忌辰大祭監察李碩遠呈課以爲謁者副司果金近淳以黑團領入祭班引接故責其不可以此服色擧行云則亞獻之時始換着淺淡服請金近淳亟施譴罷之典敎以不允金近淳事萬萬駭然忌辰大祭敢着不當着者渠之生疏何足責獻官臺監若於紅箭門外位之時若卽嚴飭換着則豈至於將事後改着乎臺監則猶呈課容或可恕獻官則竝與草記而不爲當該獻官問名爲先罷職與近淳及臺監竝令該府拿問處之雖以陵官言之亦卽提醒於外位豈有祭班服着異色之事乎外位時進去齋郞亦爲問名拿問處之獻官諸執事之不能致愼莫非朝家誠意之未孚於渠輩其在重祀典之道豈不悚然此後各陵忌辰大祭若有如許不謹之事先從臺監陵官嚴處令禮曹遍飭諸齋郞處仍令吏曹知委憲府可也
정조 18년 · 강
命假承旨姜周昌相當窠調用
정조 18년 · 목
敎曰適以南所衛將爲假承旨入侍今日酬應至於侵夜而諸司公事之判付及傳敎榻敎之承書皆能精書擧行之際應口輒對其人也亦甚精明聞是吉州武人云蓋知人才之不係遐邇貴卑假承旨姜周昌相當窠更爲調用事分付銓曹
정조 18년 · 강
命時囚徐有和嚴問捧口招
정조 18년 · 목
以有和囚單敎以卽爲開坐嚴問捧口招獄體至嚴無敢雜以私酬酢一從囚供捧入若或欺隱限直招嚴刑以謝死者之冤禁府擧行萬一泛忽自判堂以下難免重勘以此嚴飭○敎曰徐有和嚴問得情後禁府堂上持文案來待
정조 18년 · 강
命徐有和草供勿施具格嚴囚施威取招
정조 18년 · 목
以有和草供敎曰所謂捧招自其發語之辭以至中間歷陳無非傳敎旨意外游辭渠是何人無嚴至此名以王府口招無難捧之無難書之入徹於筵席讀奏之時國體所在萬萬寒心使之嚴飭拿來嚴覈得情者卽渠處事之不仁一款而渠之所對則反是橫說竪說拖及於沒緊不干之條件胡然則發明之談胡然則輸款之說也渠罪旣非必死之罪則曰有曰無從實直告嚴命之下但當怵畏而已又敢以自歸用意等語汗漫插入然則權哥之事渠果用意故殺乎渠以公麼武夫若知一分高厚之義焉敢放恣乃爾渠之供招若畢看則徒添渠死罪此所以勿令繼讀者也今日紀綱雖曰掃地如渠者敢若是乎事猶近於傳會而昨下査啓之命黝雲四集若將下雨及今初供再供之捧入也淒風忽緊日光透露此必冤氣愈結於刑政之太寬無論如此如彼人命所係在所服念囚吏悖習尤宜痛懲此供辭勿施赴坐諸堂推考罪人徐有和當限直招嚴刑期於得情而後已爲先具格嚴囚施威取招以聞
정조 18년 · 강
命槐院撰送議聘差倭回答書契
정조 18년 · 목
禮曹啓言東萊府使尹弼秉牒呈以爲備邊司關內因本府所報規外差倭出來不望許接只願受答事彼人乞憐之書觀之則其所懇懇不在遣官許接只願受答歸報而已則揆以事情容或無怪且以本事不可許施之意裁答以送不害爲通彼此之情示約條之嚴其書契上送該曹以爲答送之地而旣依其願不爲許接則呈書契之節當用順付之例雖有別幅亦不可一體捧之須悉此意恪守誠信無失約條事據議聘差倭平暢常齎來書契別幅中別幅退却不捧書契三度依順付例捧上上送卽爲裁答下送之地云回答書契及東萊釜山所答草稿令承文院考據前後報答與原書契措辭撰出別定禁軍齎持下送事請幷分付允之○書契日本對馬州太守拾遺平義功奉書朝鮮國禮曹參判大人閤下仲冬嚴寒共惟動止多福不勝傾仰前者旣承緩騁期之諾爾後政府奉旨更議以爲通騁一事本非容易彼此煩劇費用之甚豈待言哉加之或至復有凶年再告緩期則恐負兩國結好之本意也要之維久之策莫如簡易由是自今每貴使至輒欲就本州迎待以竣騁事其意無他庶幾通交之際務以簡易及時行禮彼此相約永爲定制焉隣好彌久彌固也特命不佞以誠實委報玆差正官平暢常都船主橘政一替達此意宓望體察從善啓聞卽蒙允諾何幸如之聊具薄禮庸申微忱惟冀莞收肅此不備寬政三年辛亥十一月日對馬州太守拾遺平義功○日本國對馬州太守拾遺平義功奉書朝鮮國禮曹參議大人閤下冬半寒隆緬惟體履休泰不勝欣慰玆者信使來期前書旣欲俟更示之意然此一事本非容易兩國勞費何可勝言至若仍遭歲歉再告緩期則禮意久曠彼此之所不相安也以故政府承旨建議以爲永好之道莫如簡易自今以往貴使之來便將就本州延接以行騁禮蓋欲省煩節用彼此相約永爲定制益固隣好也特命不佞以誠具告今遣正官平暢常都船王橘政一代陳此意統希丙諒轉聞速承肯諾幸莫大焉菲薄土宜略效遠敬辛望哂留肅此不備寬政三年辛亥十一月日對馬州太守拾遺平義功○日本國對馬州太守拾遺平義功啓書朝鮮國東萊釜山兩令公閤下冬寒遙想各況佳勝爲慰良深玆告貴邦信使之來朝議今後將就本州迎接以竣聘事此實出永隣好之意也今差正官平暢常都船主橘政一致書于南宮報此曲折請速轉達總在价舌玆不多及微物引忱笑頓乃幸不備寬政三年辛亥十一月日對馬州太守拾遺平義功○禮曹參判答議聘差倭齎來書書來就審體履安迪欣慰良深聘使之就貴州竣事固知盛意亶在軫彼此除勞費而第念交隣之誼惟誠信是勉不係通聘之遲速隨其事力緩其年期是亦無間之美事愈見情志之相通豈可拘小節而創新例哉期雖屢緩在禮無傷事或茍完於義不可幸加恕諒勿以緩期爲嫌惟以紓力爲心實區區之望佳貺領謝薄儀聊伸不備禮○禮曹參議回答書貴价鼎來辱翰隨至憑悉興居珍迪欣慰倍品交聘好誼自有舊章兩國之誠信相孚一价之遲速何論惟願約條之謹守毋嫌聘期之屢緩珍貺多謝盛眷菲品聊表遠忱不備○東萊府使答書遠承惠書憑審動止佳勝良用慰浣聘止貴州雖出簡便之意事係創行未副委曲之音想具南宮覆帖惟冀毋替約條盛貺領眷薄儀表忱不備○釜山僉使答書貴价來獲承華翰仍諦動靜淸裕慰沃良多聘之爲禮交隣大政止於貴州有違約誓盛意雖勤不敢從命想在萊府回書玆不更費贅說盛貺珍謝薄物回敬不備製述官南播秀製
정조 18년 · 강
命時囚李龍柱草記照律白思祖除刑推議處
정조 18년 · 목
義禁府以一所監試官李龍柱原情請刑推得情敎以嚴飭之下臺監冒犯萬萬痛駭各別重勘以草記照律以聞不禁之試官亦爲推考又以守門將白思祖原情請刑推得情敎以除刑推議處
정조 18년 · 강
發遣吏郞諸執事淸齋摘奸
정조 18년 · 강
遞院啓承旨蔡弘履洪義榮朴聖泰尹長烈李東稷
정조 18년 · 목
政院啓言噫嘻昨日捧置之啓卽臣子碎首必爭之事也旣傳之啓閼而不徹臺臣則謂以已傳而不爲持去承宣則迫於嚴命而莫敢捧納遺置空廳以至經宿此何景色殿下欲以此爲無痕妥帖之方而此啓未徹之前恐無究竟之日而徒歸過中之擧國體之損傷當復如何臣等目見無前之事昨値深夜瀆擾是懼今始冒煩伏願昨日留置兩啓卽命捧入批以卿等遞差
정조 18년 · 목
政院啓言持平姜儐旣入闕中謂有情勢不爲傳啓直爲出去請推考允之敎以昨夜入來承批之後批答書頒事旣出場而忽於今日詣臺之後稱以情勢直自臺廳無端出去云詣臺臺臣無避徑出事未前聞況所謂情勢聞是未徹之疏云臺臣從何得見至於如是處義乎臺臣事極爲寒心不可推考而止其委折問啓○政院啓言問于持平姜儐處則以爲臣於昨夜欲爲求對而更鼓已深退俟朝房朝又詣臺求對之際玉堂趙弘鎭送示疏草槪曰或者臺臣不善周旋至請譴削蓋事出倉卒迫於嚴命生疏所致奉承舊啓之例批至於合新啓旣無批旨之下者以臣初不及參之單臺何敢擅自承批乎言出意外徑出闕外致勤問啓伏地竢罪云矣敎以玉堂趙弘鎭之疏語則曰以或者疏草則示於當者又何其顚錯之甚乎當該玉堂先遞其職下義禁府處之臺臣別無所失雖欲避嫌疏未下批旣見其疏豈可晏然眞實可尙推考勿施以示絃韋之政可也
정조 18년 · 강
三司聯疏賜批李益運崔重圭鄭弼祚李運行李元八權坪韓致應洪秉臣尹益烈尹行直
정조 18년 · 목
益運等稱死罪臣陳疏略曰殿下何爲而爲此亡國之擧也三司已傳之啓旣令拔之方寸乞借之請又令却之只下他啓之批而勒令傳之至使承宣投而與之臣等就死而已此啓未徹之前豈敢徑承他啓之批乎傳啓之法至嚴且重四百年來何嘗有不傳於臺廳而勒傳於閤外者乎臣等自聞此敎旣不得卽地滅死只就他啓之批若或俛首將順手擎而目覩則是亂臣也賊子也泥首號泣逬出禁扃伏乞置臣等於極律以爲慢命壞分者之戒焉臣等就死之身也宜不敢開喙而此啓未徹則君君臣臣之倫斁絕而無餘臣等雖死不瞑目更願殿下念宗社安危之關末端兩啓亟令捧入卽允三司之請批以雖非爾等自有他臺豈無受批之臺臣乎
정조 18년 · 강
副校理洪樂游上疏賜批
정조 18년 · 목
疏略曰今日三司諸臣之所爭卽天經地緯之所當然向來合辭之付丙章疏之禁令將至於國不國而人不人臣適滯乘障之任未伸沫血之忱何幸天啓聖衷誕降求助之音洞開進言之路三司諸臣相率詣臺復進久闕之啓不料諸啓已傳之後乃有兩紙封置之擧此何事也殿下雖欲以此爲姑息之計有妥帖之敎而今此聲討不得請則不可已者或扣閤求對或齊聲陳箚相繼逬逐景色蒼黃至於承宣之逐出江外尤是非常之擧豈當初回聽來諫之本意乎伏乞亟寢合辭封置之命特允三司之請幷收諸臣之處分賤疾沈淹以言代身冀蒙威罰以安私分批以啓批事究竟之後不得更提承宣事爾言亦然妥帖之時何必相持許施爾其勿辭調理察職
정조 18년 · 강
修撰趙弘鎭上疏賜批仍遞差其職
정조 18년 · 목
疏略曰昨日三司新發之啓卽擧國臣民所共憤痛而不可但已者也不但兪音之愈邈封置啓紙不賜批旨三司之臣伏閤求對而蒼黃逬出幷被遞退之罰殿下何不念宗社之重而有此過中之擧也臣來自江郊不及於伏閤之時旋請求對而更鼓已深又不免見格於喉院退伏直次繞壁彷徨卽伏見小報則三司前啓皆賜例批至若新啓則以無痕妥帖爲敎此啓苟不承允兪之音則豈有妥帖之理哉未知承批之臺臣或者不善周旋將順而然耶若然則義理無可伸之日而臺體壞損無復餘地伏願亟加三思昨日新發之啓卽賜允兪仍治詣臺臺臣之罪亟施譴削之典特諒臣自來倩勢亟許刊改批以受批之臺臣有何罪乎譴削之請極爲駭然爾則遞差
정조 18년 · 강
時原任大臣聯箚賜批領議政洪樂性領府事蔡濟恭判府事朴宗岳左議政金履素判府事金憙右議政李秉模
정조 18년 · 목
聯箚略曰卽見三司聯箚始得詳其傳啓求對顚末相率愕然直欲無訛朝廷之無臺閣今幾月矣幸而昨日三司奮然直前於衆所逡巡之餘毅然自立於荐降嚴敎之下可謂不負培養之功快勵一世囁嚅之習而乃反摧抑之遞改之聯箚所謂欺臣等欺朝廷不幸近之豈意聖明之世復有此過擧也合啓中諸賊孰非沫血之討而此啓未徹則與無啓同三司雖同被誅戮豈可獨承他批於此啓未徹之前乎秋來日候晴佳庶有西成之望賀宸誠之仰格夜來風雨憂在痒稼竊恐仁愛之天以是而警我殿下也臣等忝居大官寧忍以啓之徹不徹謂是三司之事而袖手傍觀乎伏願亟令捧入封置之啓仍收求對三司遞差之命使大東衣冠之列無陷於禽獸之域則庶幾雲日淸朗百穀庸成以殿下不以得雨弛心之德何不惕然而改圖也批以三司之不得請喉院之不得請者卿等又如是論陳其說明切以予待卿等之心豈不欲言下卽諾而予之所執自有參倚者存一時之過擧其弊小萬世之垂範其益大況故紙旣傳則不可謂不傳啓具書未徹則亦不可謂不停啓而所可幸者筵席更不聞其啓朝紙又不書某事此非出場而何妥帖而何諸臺擧措駭然甚矣豈可無處分乎卿等須知此意仍命遣史官傳諭
정조 18년 · 강
召見承旨李集斗于重熙堂仍遞差其職
정조 18년 · 목
敎曰筵奏可謂唐突當該承旨李集斗遞差
정조 18년 · 강
削前承旨洪聖淵金履翼閔昌爀等職
정조 18년 · 목
敎曰向者下敎還收之前名以承宣冒入求對之啓不可但以分義而言絲綸異於辭敎雖不索言論其所犯合被重典然其時在外任者有之在竄謫者有之區別處分亦涉不可只使逬退俟勘矣昨日求對承旨一幷削職其中時在外人勿論
정조 18년 · 강
同敦寧金基正疏陳無敦寧下該曹稟處
정조 18년 · 강
以沈煥之林濟遠李義弼韓晩裕徐榮輔兪漢寧爲承旨前望也
정조 18년 · 강
召見承旨徐榮輔于重熙堂仍遞差其職
정조 18년 · 목
敎曰所奏不緊遞差
정조 18년 · 강
重推承旨沈煥之推承旨林濟遠
정조 18년 · 목
敎曰屢除之下連稱在外行都承旨沈煥之從重推考聞是所住未滿一舍使之待朝上來謝恩廉隅之伸一遞足矣行左承旨林濟遠推考更爲牌招
정조 18년 · 강
遞承旨林濟遠李義弼
정조 18년 · 목
敎曰違牌承旨與右承旨許遞與未差之代前望單子入之
정조 18년 · 강
以林蓍喆申大謙李思祚徐配修朴宗甲爲承旨前望也
정조 18년 · 강
有政吏曹判書李致中參判黃昇源進
정조 18년 · 목
以申大升爲大司憲尹㬦爲大司諫柳雲羽爲司諫李基恒爲掌令鄭來百爲獻納李允行爲正言徐有聞爲校理韓光植爲副校理李相璜爲修撰尹弘烈爲戶曹參判徐邁修爲禮曹參判李庚運爲兵曹參知
정조 18년 · 강
命時囚李龍柱功議減等
정조 18년 · 목
義禁府以龍柱杖一百收贖告身盡行追奪啓敎以如有功議各減一等又以功議減等杖八十收贖奪告身三等啓
정조 18년 · 강
命捕將申大謙仍任
정조 18년 · 목
政院啓言大謙以右邊捕將移拜承旨在前有他邊大將兼察之例何以爲之敎以仍任前職承旨前望單子入之
정조 18년 · 강
重推承旨兪漢寧
정조 18년 · 목
政院啓言承旨朴宗甲座次當爲左副而昨日誤書入啓請令該曹更爲陞降允之敎以承旨座次之請換自有政院以來所未聞其所做錯豈比於假承旨之不稟加出持平乎當該承旨爲先從重推考
정조 18년 · 강
汰兵曹佐郞蔡弘直
정조 18년 · 목
因拿問嚴勘傳旨有是命
정조 18년 · 목
聯箚略曰昨陳聯籲顒俟兪音及奉批旨不惟不賜允許至以具書未徹則不可謂不停啓爲敎惜乎聖人一言之失也夫停啓云者三司停當以停呼望之謂也再昨此啓孰停當而孰停之也臣等只知其傳之不知其停之殿下雖急於出場招致無知無覺最疲軟最孱劣之一姜儐而勒令承批渠之承不承本不關於自在已傳之原啓停之一字何嘗彷彿哉天經不可廢則此啓亦不可廢民彝不可泯則此啓亦不可泯何物姜儐焉敢有無於停否之間也殿下之不欲聞其啓於筵席不欲見某事於朝紙卽不得已之私情而三司之不得不啓朝紙之不得不書亦臣子不得已之天經民彝也私之於經情之於彝孰重孰輕孰大孰小臣等終夜繞壁實欲溘然者數日風雨不先不後丁寧警告於處分非常之際不啻如耳提面命則臣等之引此爲說非出傅會而殿下之聽之者漠然若初不經心者然平日敬天之誠八方之所仰覩而於是焉大失所圖臣等安得不痛哭流涕也伏願姑置他說上念仁天之譴告亟納封置之啓轉災爲祥姜儐之事固不足道而其不可置之簪紳之列則審矣亦施竄配之典以示不與同中國之義焉批以臺臣體重也故一日不得再啓一事不許再避況大官之體重乎昨午今朝言之又言有若不得請則不止然者能無自輕之歎而今批又如是牢拒卿等之箚其將日作課程欲如前啓之爲哉竊爲卿深慨卿等須勿復提受批之臺臣何罪不允仍命遣史官傳諭
정조 18년 · 강
遞持平高宅謙鄭宅東推假承旨姜周昌
정조 18년 · 목
敎曰近於隨闕輒點於前望之際未及照察今聞二員持平剩出一窠茶時啓辭不得出入云其中在外者許遞以其窠爲新除姜儐之窠雖曰假承旨不卽分明微稟至今不能釐整當該假承旨問名推考
정조 18년 · 강
命持平姜儐問啓兵判記過入直騎堂不敍郞廳拿問嚴勘守門將嚴棍取招仍飭臺臣之權除喝導於闕中者兵曹來告該房俾卽論啓事載之該房故事
정조 18년 · 목
敎曰持平姜儐爲先遞差鳴錚委折卽爲問啓近來閽禁可知兵曹判書爲先記過入直堂上不敍郎廳令該府拿問嚴勘兵曹郞官全不擇差此後更加嚴飭該門守門將令兵曹嚴棍取招草記自今申明嚴飭詣臺臺臣之權除喝導於闕中者兵曹來告該房俾卽論啓事載之該房故事及兩司謄錄○政院啓言問于姜儐處則以爲臣於再昨夜中移拜持平往復喉院求對之際承宣使之承批臣竊伏念伊日三司合啓中第四啓及兩司合啓中第七啓當初發啓時臣未及參合辭體重有非追後入去之單臺擅承批旨者又況原啓辭發啓之臺臣旣未承批而當初臺臣雖得傳之喉院初不入啓批旨承受與否非所可論惟以不敢承受之意爲言而伏地俟罪而已及當喉院以臣不受之意更稟之後旋令更爲承批而臣則以素定之心無或撓改而已史官乃以舊啓例批不令臣參見背坐燈下低聲忙讀府與院各新啓批旨四五行事出倉卒音又低微未及諦聽之際承宣遽然起去臣亦卽地退出遂以三司合新啓無下落事與校理趙弘鎭面議後請喉院爲求對啓辭屢次往復終不捧入故省記之外不敢經夜不得已與弘鎭以天明更爲求對相約退得朝房門鑰纔啓旋卽詣臺方請求對矣弘鎭忽地送示疏草而無非向臣抑勒至謂之將順此何言也伊時之求對不得只歸承批之科者實出蒼黃急遽之際是豈臣本情哉當初去就臣與弘鎭無所異同而今忽陷之於罔測之科人心之難測如是臣旣見疏本逬出闕外及承問啓之命以此辭意仰達則喉院終不許捧臣怵迫震剝冥限將至五內失守只以舊啓承批沒實仰對退伏私次終夜思惟則方此國賊未討滿廷臣僚焦迫罔措之時只承舊啓例批而退則此兩啓訖無究竟將使大論緣之以未伸天下寧有是哉人言之來固不足恤而是豈今日北面於國家者所敢出哉臣於是實欲剚腹刺胸以暴本心而不可得乃有自明之擧云矣批以伊時詣臺之新除者皆稱在外玉堂之前望點下者只爾一人入來云故移拜持平使之承批矣承批時飭敎屢下更漏且深爾之不識何啓之批而倉卒受之事勢固然雖欲更言承宣已起去亦難周旋以此爲爾罪案不亦冤乎洞燭事狀設令有情外之斥豈無昭釋庇覆之方乎爾勿以未暴知之事分付而雖有冤悶之心時在臺職以避以疏何爲之不可而袖莊鳴錚之具前導啞隸而入其在尊臺閣之道不可無飭姑從恕諒之典前持平姜儐罷職
정조 18년 · 강
命假注書李允謙問啓
정조 18년 · 목
政院啓言假注書李允謙謂有情勢徑出禁門所當直捧禁推傳旨而與無端徑出有異請推考敎以假注書豈有情勢然以與無端徑出有異爲說則似有委折其委折卽爲招聞以啓政院啓言問于李允謙處則以爲臣卽伏見前持平姜儐問啓則以爲史官乃以舊啓例批不令參見背坐燈下低聲忙讀音又低微未及諦聽云云此何言也臣於伊日依例隨承宣手奉批旨置諸臺臣之前卽招兩司書吏俾出朝報之際院吏與府吏一呼一唱挑燈相準而已雖隻字半句臣何嘗有干涉之理乎臺廳讀批乃是承宣之職本非史官之責則今其爲言此何說也在臣處義不可泯默敢犯徑出之罪云矣敎以如此如彼姑無論如渠小官焉敢處義放恣甚矣以不足責之意姑不嚴處此後使之小心供職
정조 18년 · 강
命行首守門將嚴棍十度兵判具庠下義禁府推考旋命庠分揀放送
정조 18년 · 목
兵曹啓言敦化門守門將金尙澤依下敎拿入嚴棍十五度後取招則以爲姜儐入來時只見呵導在前認爲詣臺臺諫循例許入云臺臣出入必有呵導則未聞其聲只許其入有關門禁守門將所當重勘而旣有取招草記之命爲先捧供以入敎以雖無呵導而朝衣朝冠之人豈知袖裏之藏鉢蓋乎懲後之意堂郞雖處分渠則嚴棍足矣行首守門將亦爲捉來嚴棍十度無論如此如彼門禁之蕩然莫甚於近日此兵判不讀明義錄是豈見知而得重者乎宜用加倍之典以示責備之意記過近於無義本曹判書具庠下義禁府推考○因具庠囚單敎曰大司馬之對吏有倍於記過拿入飭已施矣分揀放送仍卽牌招傳授命召
정조 18년 · 강
大司憲申大升上疏賜批
정조 18년 · 목
疏略曰大僚筵奏天心感回俾開臺臣進身之路將伸擧國同情之討日月之更孰不欽仰乃者三司合啓果發於多日値齋之餘允兪之批擧皆拭目以俟不惟不賜批敎旣命還却又命封置繼而有揭壁之擧臺閣之求對而召接不許喉舌之陳啓而遞改相仍似此氣象似此擧措求諸前牒曾有是否伏願殿下翻然而悟伊日三司之啓亟許捧入快賜兪音且伏念臺啓之法旣傳之後承批而退固知古例卽然而竟因末端事之還置竝與諸批答而不承其時諸臺豈不知事體之未安而旣叩閤而不得命又聯箚而未蒙允則相率逬出豈得已哉蓋以末端兩啓之旣未承批則撑柱之大義理將至於湮沒故區區格例有不可顧而然也今聞新除之臺乃承前啓之批噫三司兩司之齊進合啓者已非後來一臺臣之所可獨自承批而又況前臺之盡日爭執者此何等大關係則彝性所具宜思齊聲沫飮之道而不知出此乃反恭承他批至於兩啓事沁泄而退默無一言臺閣之壞已矣無論臣分之掃地莫此爲甚在渠道理所當縮伏惟譴何是俟而忽於今者投入禁扃至有擊錚之擧時臺之作此駭擧古未聞今未聞似此壞倫反常之人決不可廁之於淸朝搢紳之列臣謂前持平姜儐爲先施以竄配之典斷不可已也批以承批臺臣事卿未目擊故有此求備之論其時事勢使卿當之亦當如此不允
정조 18년 · 강
司諫柳雲羽上疏賜批
정조 18년 · 목
疏略曰兩日大風殆上天仁愛我殿下有以譴告之也自再昨日過擧之後蕭蕭颯颯終日竟夜挾雨益驕向黃嘉穀必多盡偃今夏之旱旣由於四月之過擧是日之風亦由於昨朝之過擧豈不大可惕懼而修省哉再昨三司之臣舊啓復傳蓋出於秉同得之彝而守公共之論也殿下先逐諸承宣假差一衛將拔之使封留空廳存之欲擲還批旨此已萬萬過中文過而又文之遂非而又遂之以殿下睿智之學明知其不可而爲之何也君之於臣有可以使之者有不可以使之者臣之於君有可以從之者有不可以從之者此義理忠逆之分也於其可以使之而從之則忠也於其不可以使之而從之則逆也今於不可使而俾之從之爲今日臣子者雖甚無狀不忠決不從之何殿下視朝廷如無人也三司之臣不承批旨逬出闕外者可見一點天理終不磨滅宜滋養之扶植之而乃以非常之擧歸之妥帖之科臣則以爲徒增其過擧未見其妥帖也伏願聖明亟令封置之啓一倂還入明降批旨克恢從諫如流之量仍行以義斷恩之法焉再昨三司兩司之啓乃義理關頭忠逆界分也擧國聞合啓之復傳以爲彝倫復明欣聳相顧若身處其地生死以之省萬口一談彼姜儐者抑獨何心半夜躍入三司旣發之啓存而勿論三司未承之批挺身獨聆周爀之衆唾未乾又有此怪鬼渠亦兩目一口而忍爲此只知患得失不知有讎賊此而置之亂逆將接踵可不懼哉臣謂持平姜儐設鞫得情快正當律可也臣聞前修撰趙弘鎭疏論姜儐也言則是矣而當此義理晦塞之時以致此等變怪而只請譴削者有何顧惜而擬律若是之暇豫耶臣謂前修撰趙弘鎭施以譴削之典宜矣金鍾秀之負犯豈可容貸於覆載哉聲討纔訖常刑未行適値當塗之變未免束閣之歎曾未幾何遽然放宥輿情駭憤當如何哉今者三司連啓實爲世道之幸也向日有申龜朝者條論李錫夏之疏也憫旱求言之時以言者攻言者已失臺體而其所論列者滿腹黨心一筆句去無所忌憚錫夏之疏論金鍾秀沈煥之金履成而龜朝則只言煥之履成不言鍾秀所謂條件脈絡者己若泥中之獸跡而其謂之不同何所指而何所謂也一片精神只在鍾秀漏出于言語文字之間東掩西遮陽若忘之陰自扶之右袒不足首戴後已護黨同情之計巧且憯矣如此不已擧世皆爲鍾秀之黨豈不寒心哉臣謂前持平申龜朝亟施竄配之典斷不可已也批以全篇都是駭妄疏旣留中爾則罷職
정조 18년 · 강
校理徐有聞修撰李相璜聯箚賜批
정조 18년 · 목
聯箚略曰向因大僚之筵奏許開臺閣進身之路廷臣之所仰望者因此繼陳舊啓庶幾感回宸聽夬洩輿情及臺臣之詣臺而封置之命遽下陳箚而天聽逾邈求對而嚴敎繼及使拚一死明大義之臺臣雪涕腐心逬出禁門而乃殿下不少憐察過加譴罰反以旣究竟已妥帖爲敎鉗制臣僚轉喉者爲罪臣未知妥帖者何事究竟者何事雖曰臺臣傳之而啓未入徹則非可謂傳也雖曰承宣捧之而啓未入徹則不可謂捧也三司致討孰非今日廷臣所可沫血飮泣不欲俱生者而若夫撑天亘地磨泐他不得者卽此箇義理也朝紙之上他啓皆出而此啓獨漏遂使天地之間無此啓辭有國有臣寧有是哉殿下始以進身二字許之於臺臣末乃以究竟妥帖等敎脅持廷臣臣等之敬奉王言如信四時而殿下之視臣等得不有歉於毋誑之義乎伏願還收禁令捧入啓辭亟允臺臣之請使義理正而倫綱明仍寢求對臺臣遞差之命以奬直氣批以省箚具悉
정조 18년 · 강
玉堂再箚賜批不允
정조 18년 · 목
箚略曰廷臣之小大同聲呼籲於殿下之前者凡幾日矣臺啓未徹宸聽逾邈此誠何等時也使國家一日無此啓則將使衣冠之列盡入禽獸之域思之懍然寧不大可懼哉爲今日三司之臣者其不可悟嬉暇豫晷刻自安也明矣昨日新除臺諫雖値齋日固當▣蹶趨詣積誠齊籲冀回蓋高之聽以徹旣傳之啓而經夜度日寂未聞有直前敢爭之擧何其雍容之甚而沁泄之過也臣等竊爲之駭歎也臣等謂今日不爲入來諸臺竝施譴削之典斷不可已也批以不允
정조 18년 · 강
遞院啓承旨林蓍喆朴宗甲李思祚徐配修
정조 18년 · 목
政院啓言今此三司未徹之啓卽一脈倫綱之攸係而累日捧置末乃付之廳壁大駭聽聞旣未登徹則不可謂臺臣之傳之也亦不可謂承宣之捧之也乃殿下歸之妥帖之科作爲箝勒之資䝱持公議曲施私恩而輿憤所激雷霆不得威之大義所關斧銊不得摧之前後辭敎徒添過中之擧伏乞禁令卽爲還收臺啓卽許捧入批以遞差
정조 18년 · 강
命持平姜儐前導所由金泰山定配所由權世寬諫院喝導張興大放送
정조 18년 · 목
刑曹以金泰山嚴杖一百順天府定配押送啓○又啓言所由權世寬司諫院喝導張興大等無前導出入臺諫不爲直陳請嚴刑得情敎以後勿更爲則足矣姑爲放送
정조 18년 · 강
命兵曹堂上未差之代口傳差出牌招入直
정조 18년 · 강
還給院啓承旨洪仁浩尹致性朴宗來
정조 18년 · 목
政院啓言臣等之鎭日號呼譴遞相續而忱誠愈激者是豈可已而不已者哉日前三司之啓始焉封置終焉糊付畢竟單臺之聽批尤是罕有之格例一節二節轉輾層加噫大僚之敷奏勤懇旣示開納之意諸臺之勉飭行公將冀翕受之幸而今乃已發而殆若未發不停而將至幾停非徒擧國臣僚不能無憾於王言之不信抑亦天下後世將謂今日朝廷何等時也臣等忝居院職非今斯今從前泯默死有餘罪聲討旣發不暇緩聲伏乞昨日已傳之臺啓夬賜允兪○敎曰鎭日呈課如臺諫傳啓新除書納如宣廳定軸日日如是人人欲爲則承宣無不遞之日無久任之人寧有如許事面乎爾等亦自知其一番書納則一番逬出而爲之其爲不誠尤當如何此啓辭爲先還給明日若爲之則加一等當洗草又或爲之則更加一等當付丙以此知悉
정조 18년 · 목
批以不敢信而更爲乎欲遞出而故犯乎於爾等何責須看漬水之紙
정조 18년 · 강
以洪義榮徐有臣爲承旨前望也
정조 18년 · 강
命忠淸水使尹範敍待年分狀啓拿來
정조 18년 · 목
禁府啓言忠淸水使尹範敍以前任宣川府使時牧馬欠縮不爲徵補竝與流來欠縮屢百匹仍爲掩置委折依草記批旨嚴關査問卽見該水使牒報則以爲辛亥六月赴任宣川適値災政民憂溢目翻歲之後賙賑方急又無旬日之隙乃於三月猝當遞任一番點馬有意未果在任所縮至於三十四匹之多流來欠縮又如是而矇然不知云矣其在重馬政社後弊之道不可置而不論依前草記請發遣府都事交龜後拿來嚴勘敎以差待道臣年分狀本如不入於尤甚邑依草記施行否則閫帥異於道臣而管下貽害一也馬政雖重民弊宜念待麥秋拿來
정조 18년 · 강
判下慶尙道獄案四度于刑曹
정조 18년 · 목
慶尙監司趙鎭宅狀啓尙州囚尹允占毆打李以三致死初檢官尙州前牧使李趾采覆檢官比安前縣監趙亨逵實因竝以被打致死懸錄前道臣李祖源以初覆檢官仍爲同推官而正犯尹允占孕胎六朔不得施刑解娩過百日後嚴刑究問抵賴不服再推所供與前一樣前道臣鄭大容以更加嚴刑題送臣以同推時更爲發問目推覈之意發關矣推官尙州前牧使趙尙鎭咸昌前縣監李榮運以村女之殺死男子似不近理而至於允占則名雖女人膂力過人常時行惡一村虎視實因明白詞證俱備允占烏得免正犯牒報矣此獄無一毫可原之端有十分難逭之罪請更加嚴訊期於得情昌寧囚池萬奉踢打河義孫致死初檢官昌寧縣監洪秉周覆檢官玄風前縣監張錫周實因竝以被打致死懸錄同推官洪秉周張錫周以罪人池萬奉敢以死中求生之計又發因病二字粧撰納供更加嚴刑期於得情牒報矣此獄供辭甚的雖以死囚求生之心莫售疑眩之計畢竟石塊之現納出於渠手之拾得請各別嚴刑取服償命慶山囚朴沙邑沙踢打殷三孫致死初檢官慶山前縣令趙命喆覆檢官河陽縣監尹載五實因竝以被踢致死懸錄因以初覆檢官爲同推官嚴刑究問則以明白納招依例結案何如牒報矣臣以宜有別般情節嚴刑得情題送再推則囚供一如前招此獄成獄償命毫無可疑請更加嚴訊快施當律淸道囚孫德魯火烙曹召史致死初檢官淸道郡守金在淳覆檢官慶山縣令朴龍源實因竝以被烙致死懸錄因以初覆檢官爲同推官嚴刑究問一向抵賴臣以更加嚴刑題送而此獄眞贓畢露於首實更無可疑若其九耋病父之相與爲命早年孀婦之願以身代不過情理之言未足爲容貸之端請更加嚴訊期於償命敎以尙州尹允占則女人縛打男人外面看來似不近理而常時行惡素著於虎視中夜强刦又歸於烏有則其爲凶頑殆乎創見三尺至嚴不可容貸允占更加嚴刑期於得情隣族之徵在所審愼而倉直無面害及村民之外尹乭金之於李以三未知寸數之幾何而姓旣不同族亦曰遠則所徵之穀多至六石致有此爭閧殺死之變不察之失在所難免當該守令施以罷職之典昌寧池萬奉則義孫疲孱乞兒也萬奉壯健丁男也手打足踢之不足至於石塊逞毒則其勢無異於摧枯拉朽第以獄情推之一案肯綮專在左脚之骨折而看證沈益太招內義孫被萬奉石打之後卽地顚仆仍爲走避云切隣姜正孫招內萬奉以石塊打義孫脚後各自散去云屍親姜老命招內義孫被打後第八日率置於萬奉家云而當初顚仆餘避走雖曰出於不知不覺之中而其所謂各自散去與率置萬奉家時折骨者何以運動而步往負往擔往宜有一番盤問而營邑之疑何不及此索冷水勸糞水之說雖出於萬奉死中求生之計而飢不得食寒不得衣覆空石過冬於閭巷簷下者安知無別因他病乎初檢脈錄則曰左脚膝上浮高皮膜相雜覆檢脈錄則曰左膝下血癊處皮骨相浮膝下膝上亦何相左三條疑端宜有到底窮覈更令推官勿拘前見亦勿拘前招更加査究後道臣出意見狀聞慶山朴沙邑沙則旣係要害無異當下正犯納供便同輸款沙邑沙更加嚴刑期於得情淸道孫德魯則無論李氏女之自往曹家曹召史之誘引李女有班名孀婦指示左道釀成家變者雖在凡人固可駭憤況於媤父之舊上典而跡本妖巫行兼駔婆者乎究厥罪狀殺之無惜爲德魯者奔告于官何官不痛繩雖不告官治之以其道邂逅致斃則遽議償命合有商量而惟其灸烙一事大關法外酷刑此而撓屈後弊難言渠老父之九耋相依孀婦之以身代死有難曲恕卿等更加就閱文案如有一分傅輕之端論理草記否則依前訊推之意分付道臣
정조 18년 · 목
藥院請入診批以睡似稍勝熱猶尙苦議藥後入侍○有防曰夜間諸節俄從入侍醫官承聞矣熱候之尙未快㭕何等憂慮子曰熱候雖曰升降而比前則幾乎差減矣但癤疹餘氣尙有浮高之意甚爲悶矣有防曰醫官入診何如予曰爲之丁希泰入診後奏曰脈候左右均適而熱候之升降似因淸熱潤血之不足矣予曰風熱往來故如是彌留耶希泰曰似然矣予曰湯劑中加入玄蔘何如希泰曰玄蔘治無根之火政是當劑矣子曰今日亦進二貽耶只進一貼爲好耶希泰曰湯劑旣非涼劑則雖進二貼似好矣金學祖入診後奏曰脈候雖均適而血分餘熱尙未快下者似未得涼潤而然矣更進逍遙散則自當次次勿藥矣李明運入診後奏曰脈候調適而兩寸少欠平檼以此之故餘熱有時升降矣予曰逍遙散見之乎明運曰前此閭巷亦多用之矣予曰涼劑今爲四十餘貼而尙不快可何也明運曰今年炎熱近來初有故外間亦多有熱症矣有防曰前後進御湯劑今爲四十餘貼矣子曰副提調先退煎藥以入有防曰近來鮒魚御營廳則捉納絕大者而都監則不成樣故累次申飭亦爲捉囚敎鍊官矣子曰申飭
정조 18년 · 목
前方中去玄蔘一錢
정조 18년 · 강
遣承旨馳詣文廟奉審摘奸
정조 18년 · 목
社壇秋享及報謝祭在再明也
정조 18년 · 목
敎曰玉堂尹序東聞其病勢似難入直許遞亦云差祭以入直玉堂塡差事分付
정조 18년 · 강
命慶尙左兵使李潤謙拿處尋放仍飭未下直道臣閫帥守令皆令明日辭朝
정조 18년 · 목
備局啓言慶尙左兵使李潤謙除拜已久不卽赴任屢加催促尙不辭朝其在事體極爲可駭請令該府拿問處之允之○因潤謙囚單命放
정조 18년 · 강
命停平壤城操此後與兵營習操稟啓同時擧行
정조 18년 · 목
備局啓言卽見平安監司金思穆狀啓則以爲平壤城操當爲依例擧行而諸道水陸操旣有停止之命城操似不宜異同令廟堂稟處爲辭矣巡操停止之年則平壤城操之幷爲停止乃是本道已例今亦依例停止之意分付爲宜而城操取稟狀啓每在於巡操稟處行會之後故本司回啓未免煩屑此後則兵營習操稟啓時道臣城操稟啓同時擧行之意請一體分付允之
정조 18년 · 강
命以明日展謁于廟宮
정조 18년 · 목
敎曰秋展謁日子來九月初一日爲之事令該曹知悉出宮由敦化門還宮由弘化門亦令兵曹知悉又敎曰明日眞殿展拜後當出宮內門路以萬安門爲之
정조 18년 · 강
遞被論臺諫命今日政差出
정조 18년 · 목
敎曰被論諸臺許遞政官牌招開政以在京無故人差出待下批牌招使之次對時備員進參
정조 18년 · 강
召見大臣備堂及藥院提調于熙政堂
정조 18년 · 목
內局提調徐有防曰進御逍遙散旣進五貼矣何以爲之乎予曰今日煎入後姑爲停止予曰向者將攝之中兼以國計民憂酬應甚煩安有讀書之暇而一自服此藥以後膈氣差降食飮調下且夜朝之氣顯有淸爽底意故夜則限三更讀書此非但藥力之得效也學力亦不無因此得效還可幸也領議政洪樂性等曰伏承聖敎實仰典學之念少不弛於萬機之暇欽頌贊祝有不可勝言矣予曰向來浹月亢旱特以求助之意欲聞格心之言而臺臣一疏反爲卿等之遭罹前後批旨皆已言之矣四維非不重也而有朝廷然後有四維若無大臣則安得爲朝廷乎人君之於元老大臣譬諸元首股肱其所相須亦當如何大抵臺諫欲敲撼大臣則必用此等說殆同舊套之傳襲亦何足因此過引乎蓋其間敦勉慰諭非止一再而情志未孚久而相持今見卿等之登筵國事誠幸矣樂性曰國綱所在四維爲重臺閣公論所在臺言旣發則一世之公論有不可掩也臣何敢抗顏登筵而頃伏奉口傳下敎萬萬惶悚冒沒登對而實愧見笑於臺閣矣予謂左議政金履素曰向來處分特以其時之時任俾欲知國有法也今不必追提至於今番臺言亦何足介于中也履素曰臣於向者旣蒙嚴旨旋有放還之命感祝之外惶悚甚矣至於臺論則臣與領相有異臣之實狀果如臺臣之言也臺言亦非誣矣當其求言之際臺臣之所可言者廟謨也臺臣之言可謂切中時病也玆豈非實狀乎誠願體諒微懇亟許遞免予曰卿言如此間或使右相分勞何妨履素曰頃者聖諭中有見輕二字有非臣子所敢承聞矣予曰當使之抺去矣予曰總戎使今當出代將相爲國重任前望中未知可爲者幾人而可爲新通者亦幾人自來素著剛明之稱而古語亦云立賢無方何必一從地閥而取之趙圭鎭何如樂性曰資級已高年亦老矣雖前日已爲者今可許免何必以此注意也予問左右相履素秉模曰領相之言宜矣予曰卿等之言如此則此外必以可爲者擇之可也樂性曰惟在上簡也予曰大臣以人事君何必曰上簡云乎考諸將家子弟見其履歷地閥可也樂性曰申大顯似好矣予曰左右相之意何如履素曰臣未知其爲人而旣是將種則實合任用矣秉模曰臣亦朝行間但知面而己而自有將望云矣予曰然則吾之將定矣予曰前守禦使之七製考試日所奏萬萬駭然徐配修之廿年前庠魁一事無難提奏於筵席莫嚴之地此非但汗漫說活不幾近於干囑乎試望旣點下後故姑置之而寧有如許國體乎近來堂陛雖曰不嚴而其敢乃爾其時承宣玉堂輩一不問備可謂寒心也其後特遞者實爲其漸之不可長也卿等之意以爲如何樂性曰臣亦見朝報矣筵體所在不可仍而置之遞差誠宜矣履素曰臣未及親見於其時而聞甚駭然矣秉模曰臣亦聞之其爲壞損朝體當爲如何甚駭然矣予曰其代不可不各別擇差亦從履歷地閥剡薦可也樂性曰此則在聖簡也予曰故相有不盡用之歎每切中朝之念矣前吏判未知何如樂性等曰誠好矣予曰然則以此擬入可也予曰予方構撰人瑞錄此是以京外推恩老人總數別爲一册方欲署經於卿等矣樂性等曰聖化方隆民生樂業歌詠聖澤生老升平享高年而躋壽域者已爲七萬餘人之多甚貴甚貴矣予曰雨後農形何如云也日前史官輩往見東西郊以來而所奏甚糢糊未知其何如也樂性曰畿內則免歉云矣履素曰近日風雨乖常爲民事誠非細慮矣予曰其所憂懼何嘗少弛于中也秉模曰此是陰厲之氣相薄而然也予曰昨日柳雲羽疏中所謂臺臣之半夜躍入云者抑有說焉姜儐以玉堂特除臺諫渠安知舊啓批答之爲如何而不受之乎但渠之問啓中大可礙眼者所謂史官低聲忙讀等語此何說也史官寧有讀批之例乎樂性曰臣有所仰達者矣去番右相入侍時特開言路而旋有合啓之擧庶幾倫綱正矣懲討得矣不料承宣之不捧而畢竟封置之封置之不足而末乃付諸接待廳寧有如許國體乎予曰欲洗草付丙則臺啓必如前更發不如特付於廳壁然後更無發啓之擧也履素等曰臺臣已傳之承宣已受之豈可曰不發啓乎有防曰此世界豈可無此啓辭乎校理徐有聞曰君綱斁矣民彝絕矣寧有如此擧措乎承旨徐有臣曰殿下今日之敎恐非貽燕之謨也乞賜批答焉予曰安有賜批之事履素等曰臣等之今日登對非爲賓對臣等旣登此筵若不得請批答則可謂國不得爲國人不得爲人天下寧有是乎予曰中庸九經親親也敬大臣也大臣雖可尊敬而在於親親之下也有防等曰此豈可以親親言也予曰不必相持也然則玉堂罷職分揀上下番皆令入來也
정조 18년 · 강
命遞入侍玉堂徐有聞旋罷其職
정조 18년 · 강
命人侍承旨朴宗來爲大司諫修撰李相璜爲執義還收玉堂徐有聞罷職使之備三司傳啓
정조 18년 · 목
敎曰半日筵席如是相持不但止泊無期舊啓之封置接持廳也豈無料量於究竟法而爲是擧哉旣傳之啓不可疊傳則到今雖使古臺諫當之先請未徹啓封之許卽入徹也然則此啓雖一日十發何必牢拒臺閣之行臺閣之事不但爲厥事之究竟自此瞻聆亦豈不洽然乎今筵三司備員亦何難也遲待開政泄泄甚矣入侍玉堂罷職之命還收使之更爲入侍兩司前望書入之際待之苦矣入侍承旨朴宗來爲大司諫修撰李相璜爲執義先入侍後謝恩以爲付之三司無致壅滯之地如是然後今日引見大臣諸臣亦有所據竝今三司知悉
정조 18년 · 강
三司陳啓請捧臺啓已傳而未徹者賜批不允
정조 18년 · 목
大司諫朴宗來執義李相璜校理徐有聞啓言義理晦塞倫綱斁絕君讎未復亂本未拔此誠何等時也惟是一脈義理之未絕如綫者賴有臺啓在耳有國有臣豈可使此啓一日無於天地之間耶環東土含生之倫孰不腐心痛骨如不欲生猶此撑天地亘宇宙磨泐他不得者殿下必欲凘壞之破毀之始也懸法爲禁使臺閣之臣噤不敢出口末乃以大僚筵奏許開進身之路則竊庶幾因此而懋積誠意繼進舊啓以爲感回天心之圖而及其臺臣詣臺傳啓也反下封置之命繼降付廳壁之敎噫嘻此何擧也啓雖未徹旣是己傳之啓則爲今日三司諸臣雖不得更爲疊啓而已傳之啓抛置臺廳經宿度晷己至幾日古今天下寧有是哉前後廷臣小大同聲不避雷霆之威鈇鋮之誅者亶出於天經民彝之不可已者此非但臣等之言也卽朝廷之言擧國人之言也殿下獨不念三綱之不可淪九法之不可斁而有此萬萬非常之擧乎臣等竊不勝太息流涕繼之以痛哭也請日昨臺啓之己傳而未及入徹者亟命捧入仍賜允兪之音俾王章伸而亂本拔焉批以不允
정조 18년 · 강
推大司諫朴宗來校理徐有聞
정조 18년 · 강
命鄭昌順鄭好仁徐鼎修李在學李▣金載瓉沈煥之還差備堂徐有臣趙鎭寬一體加差昌順等分差句管堂上仍飭銓曹檢擬朴宗甲
정조 18년 · 목
領議政洪樂性啓言司直鄭昌順副司直鄭好仁徐鼎修判尹李在學請還差備堂察任從之敎以沈煥之一體還差向來事可謂滄桑此人是誰之子況於故相有甘盤之舊家世有淸謹之稱矣且有一人焉事端昭脫依舊世家一欲試以職務俾效其先未卒之志行右承旨徐有臣漢城左尹趙鎭寬一體差下甄用之後更豈有層節於淸官令銓曹知悉而日前前望點下蓋亦意在以內閣銓曹泮長爲子則爲其父者無礙於政望右承旨是也同一情地獨不竝擧朴宗甲是也豈不班駁乎每欲下敎而未果亦以此意申飭銓曹又啓言司直鄭昌順嶺南句管禮曹判書李▣北關句管漢城判尹李在學海西句管都承旨沈煥之湖西句管副司直金載瓉關西句管副司直徐鼎修關東句管差下請使察任李▣金載瓉備堂還差從之
정조 18년 · 강
命撰回答書契付之倭國來价仍令守臣捧其別幅題給其渡海糧
정조 18년 · 목
領議政洪樂性啓言向來馬島以限馬島通聘以除兩國弊端之意別遣裁判而係是規外故邊臣不敢上聞廟堂亦不敢煩稟只令任譯連爲責諭無敢更煩使卽還歸而因循之間已至四年之久聞其事情則所願者惟在於受去答書契以爲歸執島中之資而已以此懇乞情亦可矜取見其書契則果是限馬島議聘之事而其所爲說專出除弊苟欲除弊則勿論久近稍待事力之有裕實是交隣間誠信之誼何可違越初條創行無前之例哉回答書契方令撰出而來价旣不可規外許接則別幅有難循例捧納故取來書啓時別幅則退却以寓辭受之義第考前例則不爲許接之時亦或有捧納別幅之例其在相款之道恐不必使之齎來齎還請令守臣一體捧納渡海糧亦爲題給俾知當嚴處當嚴當念處當念從之
정조 18년 · 강
命前判敦寧李敏輔分揀仍敍前監司沈晉賢罷舒川郡守朴聖集重推湖西伯李亨元僞造印關人金洛嚴刑得情仍命舒川郡守之代各別擇差
정조 18년 · 목
左議政金履素啓言向以三日浦築堰時首題堤堂捧現告草記事有命矣嚴査於堤司吏又關問於該道則築堰始自己酉辛亥年間而元無堤司關題之事癸丑春所謂金洛者持堤司題辭到付於該道監營則其時道臣嚴治金洛奪置題辭云故取見呈狀及題辭則明是僞署印之大小又與堤司之印判異今方捉致秋曹使之嚴覈依律處斷而首題堤堂果無其人現告一款置之金洛以此事自該道定配於舒川地今番捉來時關飭該道星火押送而計其日子幾滿一朔且其入京後符同將差多日逗遛跟捕之後始乃捉得揆以紀綱極爲寒心請舒川郡守朴聖集爲先罷黜令該府拿問嚴處道臣亦難免不能檢飭之責從重推考從之敎以今則旣査覈事實首發之諸堂無其人而呈狀之許施卽僞造盜踏云所謂金洛稱名人所爲可謂罔赦之亂民而現告一款歸於鳥有然首發之非敦堂可以下矣見欺於郞官堂上何罪若以着暑爲咎則此重臣自當別論是豈平日專事埋頭於朱墨之臼者前判敦寧李敏輔特爲分揀不卽狀聞特不過錯看關辭其所刑配亦果分明揆以刑政不可一敍一仍前監司沈晉賢亦爲敍用所謂金洛待無故日開坐除尋常各別嚴刑期於得情以爲照法處斷之意刑判旣承筵敎使之依此擧行又敎以舒川郡守之代今日政勿拘常格各別擇差本邑民事不可一刻曠官待下批當日下送
정조 18년 · 강
命釐正東萊軍丁疊役之弊以比安軍額餘丁水營鎭撫應汰者及萊府私募屬餘數劃付該營納布
정조 18년 · 목
左議政金履素啓言前因慶尙左水使姜膺煥狀啓東萊軍丁疊役之弊分付道臣與帥臣及府使消詳査實論理狀聞之意覆啓行會矣卽見慶尙監司趙鎭宅狀啓則以爲本府軍總都數爲一萬二千二百八十九名而四百六十四名癸丑査正時已爲汰定於軍保雜頉之代見今實總一萬一千八百二十五名一身兼役或至三四而其實無身布疊徵之患所謂刊册外八千五十一名詳細査準則本府牙兵別隊別騎衛別軍官進上軍合一千七百四十八名係是不可減之數額校院生上納軍保各邑軍校標下軍各站撥軍官屬各樣募屬倭館所屬左水營各邑校卒各鎭浦校卒多大牧子軍合爲六千三百四名而其中一千二百八十一名乙丑審理使釐正時定額者餘外五千二十三名亦莫非營府累百年辛勤設始之制一朝刪削實多掣礙邊門規模與內地有異守城軍官之加定旗鼓知彀之增數亦寓壯圉團束之義今此一萬一千八百二十五名之定額俱難容易除減故就最歇者略加刪減則左水營守城軍官四十人鎭撫十七人假倭軍一百二十一名萊府守城軍官標下軍九名別武士標下軍十四名釜山鎭軍官十人鎭撫通引十九人合二百三十名別無關重當爲減下水陸軍相妨及三四疊應者以此推移從便換定水營視諸邑鎭體貌有別宜有軫念之擧昨冬比安軍額釐減時分排餘丁爲七十一名水營鎭撫應汰者爲二十四名萊府私募屬中昨年査正時餘數之可以簽丁者二十二名以此劃付該營納布將吏中不得不頉給者特爲許免允合事宜竝令廟堂稟旨分付矣該府軍弊若欲大更張則其勢不得不減布若欲減布則其勢不得不給代且欲移送他丁則誠有移疾之慮今此道臣所論亦爲一分矯救之道請依狀請施行之意分付從之
정조 18년 · 강
命太常神室退間尾脫雨漏處自本寺眼同戶郞隨頉隨繕仍著爲式
정조 18년 · 목
奉常提調徐有防啓言太常神室正間有頉時則自當告由修改而至如四面退間之若干瓦脫雨漏處自本寺眼同戶郞隨頉隨繕恐合事宣而不可不一番稟定矣從之
정조 18년 · 강
推嶺南伯趙鎭宅
정조 18년 · 목
刑曹判書李得臣啓言奏語文字何等審愼而慶尙道審理獄案中淸道郡孫德魯文案紙頭黃籖以金德魯書付大是不察請當該道臣推考從之
정조 18년 · 강
命陵幸取稟待明日還宮後依例書入
정조 18년 · 목
禮曹判書李坤啓言向來陵幸取稟有差勝後更稟之命而今則廟宮展謁旣定矣還宮後依例入之乎從之
정조 18년 · 강
命昌陵弘陵順懷墓丁字閣瓦脫處從便修改
정조 18년 · 목
禮曹判書李坤啓言昨今接見各陵官所報則今二十八日風雨紅箭門近處松檜木折落云依新定式以來頭修改時取用之意題送而至於昌陵弘陵順懷墓丁字閣瓦子脫落處則當有告由修改而近來如此小小頉處令本陵官多有從便修改之例今亦依此擧行乎從之
정조 18년 · 강
命三營門字內風損木輸入各其營俾作公用
정조 18년 · 목
御營大將李敬懋訓鍊大將徐有大禁衛大將李漢豊等啓言三營門字內養松多有風損者請依例輸入各其營以爲公用之地從之
정조 18년 · 강
命松都接待使客之例申明舊節目
정조 18년 · 목
開城留守李冕膺啓言松營之接待使客之前排旗手擧皆雇價以立之實爲難支之弊故相臣金致仁議定節目除非大臣重臣出疆使臣御史觀察使奉命承史則只以指路一雙待之雖以佩符之兩西帥臣奉命之京試官亦無前排旗手之出待至今近四十年遵行過去使客或以較他邑參差之故不無紛紜之弊此後請申明節目從之
정조 18년 · 강
命遞判義禁洪秀輔今日政問于大臣備擬
정조 18년 · 강
命前判尹趙宗鉉仍任惠堂
정조 18년 · 강
大司諫朴宗來避嫌賜批
정조 18년 · 목
避嫌略曰今此合啓乃是宗社之所關係倫綱之不可泯而已傳之啓尙未入徹盈庭之言未蒙兪音目今懲討大義莫此爲急敢於前席之間粗伸爭執之義誠未仰格嚴敎荐下而迷不知變不得請則不敢止以致再次重推之下不能一辭引避當傳之院啓亦因以不奏廉隅放倒臺體壞損以此情踪何可晏然臺次請命遞斥敎以勿辭亦勿退待
정조 18년 · 강
玉堂陳箚賜批
정조 18년 · 목
校理徐有聞陳箚略曰三綱淪矣九法斁矣環東土含生之倫孰不腐心痛骨如不欲生而廷臣之所可務積誠意感回天心者惟臺啓在耳始旣設爲禁令使三司之臣噤不得開口臺閣之無人凡幾月矣日昨賓對以後始開臺臣進身之路而啓紙纔傳遽降封置之命繼有付之廳壁之敎此何事也臺諫雖曰傳之承宣雖曰捧之畢竟則未得仰徹抛置空廳如是而尙可曰傳之捧之乎殿下妥帖之敎臣實莫知所以也國無倫常則已國有倫常則其可使撑天亘地磨泐不得之一紙陽秋一日無於天地之間乎今日臣等之沫血飮泣呼籲前席者亶出於扶天常植民彝之苦心至誠則採納之未聞而拒塞之益堅嚴敎荐下遞推相仍殿下何爲此萬萬過中之擧也獨不念輿情之不可終遏公法之不可終屈乎伏願亟命捧入未徹之疏快賜允兪之音使王法伸而亂本拔焉批以省箚具悉
정조 18년 · 강
以金載瓉爲守禦使申大顯爲總戎使李得濟爲統制使備薦也
정조 18년 · 목
仍命大顯乘馹上來統使之代今日政下批從速辭朝
정조 18년 · 강
飭都承旨沈煥之行公遞承旨洪義榮徐有臣
정조 18년 · 목
內醫院以煥之謂有情勢今日問安不爲仕進請卽牌招允之敎以嚴飭使之同參診筵又敎曰知申之尙不膺命事體分義萬萬寒心行都承旨沈煥之從重推考更卽牌招違牌勿捧傳旨行左承旨洪義榮聞有實病行右承旨徐有臣旣除備堂竝許遞前望單子入之待下批牌招察任
정조 18년 · 강
以徐榮輔鄭致淳徐配修爲承旨前望也都承旨沈煥之上疏賜批
정조 18년 · 목
疏略曰臣徧踐華膴冒昧周行早晏狼狽固已致識者之慮而乃者構誣之悖言儘是必至之勢也然其所論只出於彈糾摶擊之常例則猶可諉之官箴街謗之可受而亦可耐也噫其爲言極醜慢至危怖而況有一二句語誠非爲人臣之所堪聞也臣自是以後私爲身計退顚溝壑不敢復思彈冠而就列今若憑恃隆恩叨奉華誥重入禁扃則寧不靦顔伏乞亟命攸司鐫臣所帶本兼諸職仍又重勘臣違逋之罪批以一遞足矣況屢遞乎卿其勿辭卽速行公仍敎曰都承旨批下牌招察任
정조 18년 · 강
以柳孝源爲禁軍別將
정조 18년 · 강
以李敏輔丁範祖爲都總管前望也範祖陞資也
정조 18년 · 강
移除承旨洪仁浩兵曹參議以韓晩裕代之前也望
정조 18년 · 강
命故奉朝賀鄭存謙不待諡狀議諡致政後常廩之在太倉者竝卽傳致其家玉堂及檢詳卽爲差出今日內擧行
정조 18년 · 목
敎曰鄭奉朝賀家葬前賜諡有命而聞其家法不撰請諡之狀雖有易名之典多出於特例文翼翼憲配享也東平都尉儀賓也貞簡靖敏不待諡狀也如故相鄭惟吉鄭芝衍鄭知和鄭致和鄭載嵩無狀而不爲云一門十一相與儀賓無不恪守家法今何可强所不强分付弘文館不待諡狀趁期斯速擧行且聞大臣致政之後以病未謝命不受常廩至今在太倉早知其然當有輸送之擧惜乎已矣度支考其年條竝卽傳致主家事分付大臣議諡旣除狀豈可過此月玉堂未差之代竝與檢詳今日政差出仍令今日內擧行
정조 18년 · 강
敍卿宰侍從不敍以下人
정조 18년 · 목
敎以卿宰侍從不敍以下書入待下批敍用堂上以上令該曹今日政付軍職
정조 18년 · 강
有政吏曹判書李致中參判黃昇源兵曹判書具庠進
정조 18년 · 목
以閔台爀爲大司憲李秉喆爲執義崔烜爲司諫尹寅基兪鉉章爲掌令朴載淳李東宇爲持平李東冕曹喜有爲正言李相璜爲應敎權坪爲校理尹悌東爲修撰尹行直爲副修撰鄭好仁爲判義禁李一曾爲舒川郡守李肇源爲檢詳金魯永田文顯沈晉賢鄭益祚爲副總管
정조 18년 · 강
遞在外及差祭諸臺
정조 18년 · 목
敎曰明日擧動侍臣當爲備員在外及差祭臺諫許遞前望單子入之待下批牌招
정조 18년 · 강
以蔡弘履爲大司憲李遇濟爲司諫尹序東爲掌令李益洙爲持平沈鏗爲獻納李義明李重蓮爲正言遇濟尋遞以鄭東觀代之前望也
정조 18년 · 강
以李應爀爲副總管前望也尋差應爀都監中軍配玉堂徐有聞昌寧縣堂箚捧納承旨徐配修配河東府承旨韓晩裕配文川郡徐榮輔配北靑府堂箚洗草尋命榮輔定配分揀嚴禁在閣直而與院直聯名之習
정조 18년 · 목
玉堂陳箚請寢應爀總管之命敎曰如許箚子前所未見爲先洗草何可總管而止都監中軍作闕李應爀差下使之領軍隨駕旣有禁令則聞其事實兄亦弟也況周爀二字無難書之無難捧入當該玉堂昌寧縣定配當該捧納及在院承旨喬桐府放逐命令不可不信院吏及捧來之司謁永宗鎭爲奴皆令今夜內逐送○敎曰名以禁令則不請還寢直書其名豈有如許國綱乎畿沿輕矣無一言捧納承旨河東府移配今夜內與他承宣及玉堂越江後令畿營狀聞事分付○承旨韓晚裕徐榮輔徐配修啓言李應爀卽凶醜周爀之兄也卽者總管前望點下之擧奚爲而及也周爀之向來負犯已悉於臺閣之聲討今不必更事臚列而盈庭之憤未泄制閫之任自如義理之晦塞刑政之倒錯已無可言而又使此賊之同氣廁名朝籍彈冠周行殆同無故者天下寧有是哉伏乞特加三思亟收成命敎以禁令擔却有此院啓若此不已則將作何許貌樣近來人之所爲皆若此以堂箚捧納猶處分況院啓乎處分才下此啓又入此則似因巧違而然其爲冒禁則一也徐配修已遠配韓晚裕喬桐太近移配文川徐榮輔之冒禁非醉則異於常性況不在院中忽地托名者乎北靑府定配以信命令仍命承旨前望單子入之待下批牌招察任○敎曰在閣直者無得參院議不但有定式徐榮輔設令他事雖甚無狀禁令所重似必知之以是加等此處拘禁猶莫敢言則李周爀一事寧有昌禁之理而姓名同書才有處分使之一體出送推問事實於閣吏榮輔曖昧云有禁令之說出於榮輔之口云在院承旨不議於榮輔混書其名則榮輔何以知之徐榮輔定配分揀此後申加嚴禁在閣直而與院直聯名之習而如是而更或犯科官員施以違制之律以受敎不能言於官員之下吏刑配
정조 18년 · 강
中批李周爀爲副總管
정조 18년 · 목
敎曰總管中時帶亞將人許遞全羅兵使李周爀除授乘馹上來事下諭兵使之代卽令該曹口傳差出待下批當日辭朝
정조 18년 · 강
以朴基豊爲全羅兵使口傳也
정조 18년 · 강
以李晉秀金載翼爲承旨前望也
정조 18년 · 강
以李肇源爲副應敎前望也
정조 18년 · 강
重推湖南伯李書九仍命書九査羅州大同船致敗委折該倅拿處待麥秋擧行
정조 18년 · 목
惠廳啓言卽因全羅監司李書九狀啓羅州大同米一千二百三十八石零所載船到古群山三島前洋與漕船八隻南平船一隻同爲致敗而羅州船隻則船人所用米四十石拯出米一千四十三石未拯米一百五十五石零之意有所區別狀聞後該船都沙工令本道嚴刑遠配事自備局覆啓蒙允矣今月初五日本廳屬江倉軍士金福東來告內羅州船隻都沙工李光寅來自配所以其他船分載米一百餘石與船主及他船人潛自區處之際爲捕廳譏察所捉見方被囚於右捕廳云故卽爲往復捕廳捉來詳査則致敗船隻卽船主延允行之船而使光寅下往裝載光寅謂以船小乃於原米中一百二十六石分載於同邑沙工林之英船隻渠船則逢風致敗之英船則無恙到泊而渠仍赴配故之英分載米卽卸置之英船主張好碩家去月念問光寅自楊口配所逃躱上來始尋分載米允行好碩等以爲此米必有後慮不可遽自偸食說往說來遂至綻露而米石則或已輸去光寅家或執留於兩船主家各人所供一一吐實故從其首實之數分載米則已自本廳卽地收捧而當初臭載固多可疑之跡今此現發莫掩偸弄之狀況其致敗之後旣經訊査則不於其時直吐分載之數隱然以一千二百餘石沒數致敗樣終始隱匿又以赴配之蹤敢生分贜之計潛自逃還恣意區處者尤極叵測本廳査問不過嚴杖則其所謂只是一百二十六石之數者亦難保其的實光寅等四人還爲移送捕廳究竟後本道拯劣米中分數除減在所不已而光寅所犯比前不啻倍蓰亦不可不加施重律騎船監色輩則船上石數必無不知之理而當其納供不以實告顯有符同之跡幷宜依律刑配至於大同裝載之法何等嚴重而某船之載幾石乃是該邑之所當管檢則光寅之私自分載之英之違式添載俱不覺察任其售奸遂致臭載之混稱全船者矇不致意節節做錯當該裝載地方官罪狀令該府拿問嚴處道臣之親執行査事體自別而未能鉤得其實莫重修啓竟歸不審之科請亦從重推考允之敎曰此時本道守令不可一刻曠官先令道伯嚴査該倅狀聞該倅拿處一款待麥秋擧行
정조 18년 · 강
命湖西年分依道啓施行
정조 18년 · 목
該道臣狀啓以爲以巡路所見言之穡事之登歉洞坪判異若泛論大體只分邑等則濫冒之患勢所不免向隅之歎亦將必至至於里社分錄終涉煩瑣此則留作營邑憑據之資而邑面分等則消詳釐正務從纖悉年分修啓區別開列計料而依他災年例面里分等請令廟堂稟旨許施敎以依狀請施行令廟堂卽爲分付
정조 18년 · 목
金吾啓言崇陵獻官姜彝正原情以爲今月十八日以忌辰大祭獻官及當行禮諸執事臺監以次就位之後祗奉香祝進詣紅箭門內始見謁者金近淳以黑團領引接甚爲驚駭卽令換着淺淡服云祭監監察李碩遠原情以爲當諸執事就位之際始見謁者金近淳以黑團領引接不勝驚駭亟令改服之意嚴飭而周旋換着之際自爾遲滯以至初獻禮之後云矣彝正曾經侍從請議處碩遠請刑推得情而啓本不署印以入敎以王府文書事體何等嚴密則不踏印信來請判下事未前聞捧納承旨從重推考該堂等付之廟堂論勘囚供則獻官事勢容有可恕罷職足矣姜彝正放送名以臺監則不能糾察觀於渠供不設外位可知矣必因各陵享祀時近來取便謬例爲然似非渠首犯而事旣發覺不可無嚴處李碩遠爲先以公罪從重勘律仍令該曹此後嚴飭俾復古規又啓言前修撰趙弘鎭原情以爲渠於江郊蟄伏之中伏奉玉暑除旨懲討義急冒沒出肅與持平姜儐同欲請對而夜色已闌各自退歸約以待明求對及還直廬得見小報則三司前啓皆下例批至於新啓乃有妥帖之敎於是始知姜儐業已承批矣驚駭痛惋職宜論勘構成疏草之際門鑰已啓姜儐入坐臺廳屢送書吏要如約求對故以方論承批之罪不可與之請對之意答之忙急書疏呈于政院而念彼臺臣旣於昨夜約同去就則義當使知其論勘辭意而渠廢蟄多年章疏未徹前不得相示之規全未覺知乃敢送示草本至於疏語中或者云云之說顧今新發之啓苟不承允兪之音則決無受帖之理此箇義理夫人皆知之而臺臣之遽然受批歸於妥帖者誠是意慮之外故不勝疑訝措辭之際自致句語之如此不料彼臺之緘答援引此句爲罪案渠之昏迷妄率萬殞難贖云矣曾經侍從請議處敎以言之曰或者見之於當者不誠莫甚今反歸咎於直實之臺臣乎此供辭勿施又啓言崇陵謁者金近淳原情以爲本以蒙騃且甚孤陋祗知陵享之例服黑團領全昧忌辰之當用淺淡服臨時換着自致遲滯至登臺監之呈課云矣曾經侍從請議處敎以旣非故犯由於生疏今番則以公罪考律勘放又啓言崇陵齋卽申奭相原情以爲渠於本陵忌辰大祭時陳饌就位後始見謁者金近淳以黑團領入紅箭門內卽爲提飭使之改着行禮而身爲齋卽未能預飭有此失儀之擧云矣請刑推得情敎以不設外位委折更爲嚴問又啓言兵曹佐郞蔡弘直原情以爲時臺之詣闕曾無檢察之規而今番姜儐入闕也喝導在前書吏隨後故認其循例詣臺不能阻搪至有閤外咫尺驚動天聽之境云矣請刑推得情敎以考律勘放又啓言守門將白思祖無端擅離已極駭然而兵曹責罰自是例規則不顧體統言辭不恭揆以法意尤涉可駭請以此照律敎以渠何敢不知兵曹之統轄肆發凌蔑之說乎萬萬痛駭令兵判嚴棍二十度又啓言宣川前府使鄭學耕杖一百告身盡行追奪私罪施行敎以渠等條如皆徵立依同罪他倅例勘妨後草記
정조 18년 · 강
召見承旨徐榮輔于重熙堂